Aktrise wakker só leeslus by kinders aan | Maroela Media
Milan sê sy en haar vennoot, Charmaine Nolte, het albei kinders by wie hulle graag 'n liefde vir lees wil kweek. "Ek en sy is van dié ma's wat nog ons kinders baie biblioteek toe vat, boeke uitruil en vir wie lees baie belangrik is."
Wat dié boek so spesiaal maak, is dat dit nie sommer net 'n storieboek is nie maar eintlik deel van 'n idioom-reeks. "Ek en Charmaine het om 'n tafel gesit en begin dink aan idees en of daar 'n leemte in dié mark is. Idiome is iets wat ek en sy nogal baie gebruik, en ek voel amper dis iets wat besig is om weg te raak – ouers gebruik nie meer noodwendig idiome in hul spreektaal nie, en dis iets wat so mooi kleurryk is van Afrikaans."
Milan sê hulle het gaan ondersoek instel, en dit wil voorkom of idiome die beste brug tussen konkrete en abstrakte denke is. "'n Idioom help jou om onderskeid te tref tussen letterlik en figuurlik en dis so 'n lekker voertuig vir 'n kind om te leer."
Die visuele deel van die boek was ook vir Milan belangrik en daarom het Charmaine vir kunstenaar Marisa du Toit aanbeveel. "Charmaine het gedink Marisa se sketse en my skryfstyl sal goed saam werk. Ek is absoluut mal oor haar styl – daar is 'n fantasie-element in haar werk en ek's net dankbaar dat sy ingestem het."
Met dié boek wil Milan 'n liefde vir taal en idiome by kinders ontlok en die boodskap wat sy wil oordra, is dat 'n mens mag sê en wys hoe jy voel.